CELEX: 32022D0550
Language: el
Date: 2022-03-17 00:00:00
Title: Απόφαση (ΕΕ) 2022/550 του Συμβουλίου της 17ης Μαρτίου 2022 για τη θέση που πρέπει να ληφθεί εξ ονόματος της Ένωσης στο δεύτερο τμήμα της τέταρτης συνόδου της διάσκεψης των συμβαλλόμενων μερών της σύμβασης της Μιναμάτα για τον υδράργυρο, όσον αφορά την έκδοση απόφασης για τον καθορισμό ανώτατων ορίων για τα απόβλητα υδραργύρου, σύμφωνα με το άρθρο 11 παράγραφος 2 της εν λόγω σύμβασης

6.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 107/80
               
            
         ΑΠΟΦΑΣΗ (ΕΕ) 2022/550 ΤΟΥ ΣΥΜΒΟΥΛΙΟΥ
         της 17ης Μαρτίου 2022
         για τη θέση που πρέπει να ληφθεί εξ ονόματος της Ένωσης στο δεύτερο τμήμα της τέταρτης συνόδου της διάσκεψης των συμβαλλόμενων μερών της σύμβασης της Μιναμάτα για τον υδράργυρο, όσον αφορά την έκδοση απόφασης για τον καθορισμό ανώτατων ορίων για τα απόβλητα υδραργύρου, σύμφωνα με το άρθρο 11 παράγραφος 2 της εν λόγω σύμβασης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση της Μιναμάτα για τον υδράργυρο («η σύμβαση») συνήφθη από την Ένωση με την απόφαση (ΕΕ) 2017/939 του Συμβουλίου (1) και άρχισε να ισχύει στις 16 Αυγούστου 2017.
                  
               
                     (2)
                  
                  
                     Σύμφωνα με την απόφαση MC-1/1 σχετικά με τον εσωτερικό κανονισμό, που εκδόθηκε από τη διάσκεψη των συμβαλλόμενων μερών της σύμβασης («COP») κατά την πρώτη σύνοδό της, τα συμβαλλόμενα μέρη θα πρέπει να καταβάλουν κάθε δυνατή προσπάθεια για να καταλήξουν σε συμφωνία με συναίνεση όσον αφορά όλα τα ζητήματα ουσίας.
                  
               
                     (3)
                  
                  
                     Η COP, στην τρίτη συνεδρίασή της στις 25-29 Νοεμβρίου 2019, εξέδωσε την απόφαση MC-3/5 σχετικά με τον καθορισμό ανώτατων ορίων για τα απόβλητα που αποτελούνται από ή περιέχουν υδράργυρο ή ενώσεις υδραργύρου, όπως αναφέρεται στο άρθρο 11 παράγραφος 2 της σύμβασης, και με την οποία ζητείται από την ομάδα τεχνικών εμπειρογνωμόνων, η οποία συγκροτήθηκε από την COP στη δεύτερη σύνοδό της στις 19-23 Νοεμβρίου 2018, να καθορίσει ανώτατα όρια για τα απόβλητα που έχουν μολυνθεί από υδράργυρο ή με ενώσεις υδραργύρου (στο εξής: μολυσμένα από υδράργυρο απόβλητα), συμπεριλαμβανομένων των απορριμμάτων κατεργασίας από εξόρυξη εκτός της πρωτογενούς εξόρυξης υδραργύρου.
                  
               
                     (4)
                  
                  
                     Η COP, στο δεύτερο τμήμα της τέταρτης συνόδου της στις 21-25 Μαρτίου 2022, αναμένεται να εκδώσει απόφαση (στο εξής: προτεινόμενη απόφαση) σχετικά με τα ανώτατα όρια αποβλήτων υδραργύρου, όπως αναφέρεται στο άρθρο 11 παράγραφος 2 της σύμβασης, η οποία θα καθορίσει, κατά συνέπεια, το πεδίο εφαρμογής του άρθρου 11 της σύμβασης για τα εν λόγω απόβλητα. Τα μολυσμένα από υδράργυρο απόβλητα που εμπίπτουν στο άρθρο 11 παράγραφος 2 της σύμβασης θα πρέπει να υπόκεινται σε περιβαλλοντικά ορθή διαχείριση δυνάμει του άρθρου 11 παράγραφος 3 της σύμβασης.
                  
               
                     (5)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στη COP, δεδομένου ότι η παρούσα προτεινόμενη απόφαση, αν εγκριθεί, θα παραγάγει έννομα αποτελέσματα, διότι τα συμβαλλόμενα μέρη της σύμβασης θα πρέπει να λάβουν μέτρα για την εφαρμογή της σε εθνικό ή περιφερειακό επίπεδο, ή σε αμφότερα.
                  
               
                     (6)
                  
                  
                     Η Ένωση συνέβαλε σημαντικά στην ανάπτυξη των διατάξεων της σύμβασης για τα απόβλητα και στις διασυνοδικές εργασίες εμπειρογνωμόνων που δρομολογήθηκαν με την απόφαση MC-3/5 και η οποία οδήγησε στην προτεινόμενη απόφαση.
                  
               
                     (7)
                  
                  
                     Το ενωσιακό κεκτημένο απαιτεί ήδη να γίνεται η διαχείριση όλων των αποβλήτων υδραργύρου που αναφέρονται στο άρθρο 11 παράγραφος 2 της σύμβασης, στα οποία περιλαμβάνονται τα μολυσμένα από υδράργυρο απόβλητα, χωρίς να τίθεται σε κίνδυνο η ανθρώπινη υγεία και χωρίς να βλάπτεται το περιβάλλον, ανεξάρτητα από την περιεκτικότητά τους σε υδράργυρο.
                  
               
                     (8)
                  
                  
                     Η Ένωση θα πρέπει να υποστηρίξει την έκδοση απόφασης από την COP μόνο εάν συνάδει με το ενωσιακό κεκτημένο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο δεύτερο τμήμα της τέταρτης συνόδου της διάσκεψης των συμβαλλόμενων μερών της σύμβασης είναι να υποστηριχθεί η έκδοση απόφασης σχετικά με τα ανώτατα όρια για μολυσμένα από υδράργυρο απόβλητα η οποία να συνάδει με το ενωσιακό κεκτημένο.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 17 Μαρτίου 2022.
            
               
                  Για το Συμβούλιο
               
               
                  Η Πρόεδρος
               
               B. POMPILI
            
         
         
            (1)  Απόφαση (ΕΕ) 2017/939 του Συμβουλίου, της 11ης Μαΐου 2017, σχετικά με τη σύναψη, εξ ονόματος της Ευρωπαϊκής Ένωσης, της σύμβασης της Μιναμάτα για τον υδράργυρο (ΕΕ L 142 της 2.6.2017, σ. 4).